รัฐมนตรีว่าการกระทรวงคมนาคมสั่งการหน่วยงานในสังกัดเตรียมพร้อมรับมือฝนตกหนัก 8 จังหวัดภาคใต้ ระหว่างวันที่ 27-30 พ.ย.นี้
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ตามที่กรมอุตุนิยมวิทยา ประกาศว่าระหว่างวันที่ 27-30  พ.ย.2564 จะมีฝนตกหนักถึงหนักมากบริเวณภาคใต้ และคลื่นลมแรงบริเวณอ่าวไทย ได้แก่ จังหวัดชุมพร สุราษฎร์ธานี นครศรีธรรมราช  พัทลุง  สงขลา ปัตตานี ยะลา และนราธิวาส อาจเกิดน้ำท่วมฉับพลันและน้ำป่าไหลหลาก จึงได้สั่งการให้หน่วยงานสังกัดกระทรวงคมนาคมที่เกี่ยวข้อง ดำเนินการตามแผนป้องกันสาธารณภัยอย่างเคร่งครัดและมีประสิทธิภาพ ติดตามสถานการณ์อย่างใกล้ชิด รวมทั้งให้หน่วยงานที่เกี่ยวข้อง ให้รายงานผลการดำเนินงานมายังกระทรวงฯทุกวัน เพื่อที่จะได้รับทราบสถานการณ์ในแต่ละพื้นที่ และช่วยบรรเทาความเดือดร้อนให้ประชาชนเร่งด่วน เตรียมความพร้อมบุคลากร เครื่องมือและเครื่องจักร เร่งเข้าซ่อมแซมฟื้นฟูกรณีสายทางประสบอุทกภัย เพื่อบรรเทาความเดือดร้อนให้กับประชาชน